Bekendstelling van EFF-verkiesingsmanifes ‘onwettig’Talle mense het die bekendstelling van die EFF se verkiesingsmanifes in Johannesburg bygewoon. (Foto: Twitter) Die DA het ŉ beroep op die minister van polisie, Bheki Cele, asook die voorsitter van die Onafhanklike Verkiesingskomitee (OVK) gedoen om ŉ gesamentlike ondersoek te doen na wat die amptelike opposisie bestempel as “blatante onwettige stemwerwery” deur die EFF. Die EFF het Sondag sy verkiesingsmanifes in die Johannesburgse middestad bekend gestel buite die party se nuwe kantoor wat nou Winnie Mandela House heet. Natasha Mazzone, hoofsweep van die DA, sê dit is duidelik dat die EFF geen ontsag vir die oppergesag van die reg het nie en net weereens bewys dat hy nie skroom om sy eie ondersteuners as “kanonvoer” tydens die Covid-19-pandemie te gebruik nie. Ingevolge die vlak 2-inperkingsregulasies mag net 500 mense ŉ byeenkoms in die buitelug bywoon – maar volgens foto’s en video’s van die EFF se byeenkoms lyk dit of veel meer die geleentheid bygewoon het. “Die bekendstelling van die EFF se manifes is dus ŉ onwettige byeenkoms en sy vertoning kom neer op onwettige stemwerwery,” sê Mazzone. Die DA sê die OVK moet nou die regte ding doen en die EFF aanspreeklik hou. Julius Malema, leier van die EFF. (Foto: EFF/Twitter) “Die onwettige geleentheid tydens die stemwerwingstydperk ondermyn ŉ vry en regverdige verkiesing. Die EFF se optrede het hom boonop moontlik blootgestel aan deregistrasie as ŉ politieke party.” Mazzone sê alle Suid-Afrikaners moes noodgedwonge onder die ANC se “sinnelose afsonderingsmaatreëls” leef, maar dat daar nie twee stelle reëls – vir gewone burgers en vir die EFF – kan wees nie. Sy sê daar is met waterkanonne op bejaardes en kwesbare burgers in ŉ Sassa-tou losgebrand, maar dat Cele versuim om met dieselfde geesdrif op te tree wanneer sy maat Malema voor stok gekry moet word. “Waar was die waterkanonne? Of is Cele te diep in Malema se sak om stappe te doen teen die EFF se blatante verontagsaming van die wet?” Mazzone sê die DA se eie verkiesingsmanifes het aan Covid-maatreëls voldoen en is virtueel bekend gestel. “Dit is omdat die DA, anders as die rooi barette, ŉ party van wet en orde is en die belange van ons ondersteuners en kiesers eerste stel.” Die DA sê die EFF se moontlike oortreding van inperkingregulasies – wat bepaal dat net 500 mense ‘n byeenkoms mag bywoon – moet ondersoek word. (Foto: EFF/Twitter)